इतिहास कोर्दै जाबेर
ओन्स जाबेर बिहीबार आधुनिक टेनिसमा ग्रान्ड स्लामको फाइनल पुग्ने पहिलो अफ्रिकी तथा अरब मूलकी महिला खेलाडी भएकी छन् । उनले विम्बल्डन सेमिफाइनलको महिला एकलमा आफ्नी जर्मन साथी तात्जाना मारियालाई ६–२, ३–६, ६–१ ले पराजित गरिन् ।
लन्डन — ओन्स जाबेर बिहीबार आधुनिक टेनिसमा ग्रान्ड स्लामको फाइनल पुग्ने पहिलो अफ्रिकी तथा अरब मूलकी महिला खेलाडी भएकी छन् । उनले विम्बल्डन सेमिफाइनलको महिला एकलमा आफ्नी जर्मन साथी तात्जाना मारियालाई ६–२, ३–६, ६–१ ले पराजित गरिन् ।ट्युनिसियाकी दोस्रो वरीयताप्राप्त २७ वर्षीया जाबेरले अब शनिबार हुने फाइनलमा उपाधिका लागि भिड्ने छिन् । खेलपछि उनले भनेकी छन्, ‘म अहिले निकै गर्विलो ट्युनिसियाली महिला भएकी छु ।’आधुनिक टेनिसमा उनी ग्रान्ड स्लामको फाइनल पुग्ने ट्युनिसियाको मात्र नभएर पूरा अरब विश्वकै पहिलो महिला खेलाडी हुन् । त्यसअगाडि सन् १९२७ मा बोडर पिकक र सन् १९५९ मा रेन सुरमनले अस्ट्रेलियन ओपनको फाइनल खेलेका थिए । दुवै दक्षिण अफ्रिकी थिए । ‘मेरा लागि सपना पूरा भएको अवस्था छ, यसका लागि मैले निकै कडा मिहिनेत गरेकी छु । म अहिले खुसी किन पनि छु भने त्यो मिहिनेतले प्रतिफल दिन सुरु गरेको छ,’ जाबेरले थपिन् । उनले सेमिफाइनल प्रतिद्वन्द्वी मारियाको पनि खुलेर प्रशंसा गरिन् । भनिन्, ‘उनी कहिले पनि हार नखाने खेलाडी हुन् । मलाई विश्वास छ, उनको यो प्रदर्शन जारी रहोस् । उनीविरुद्ध मलाई खेल्न नपरोस् जस्तो पनि लाग्छ ।’ जाबेरले आफ्नो फाइनल यात्रापछि अहिले आफ्नो देशमा टेनिसको लहर सुरु भएको विश्वास पोखिन् । उनले भनिन्, ‘म चाहन्छु, अफ्रिका र अरबका महिला अगाडि आओस् र टेनिस खेलोस् । म उनीहरूसँग आफ्नो अनुभव पनि साट्न चाहन्छु ।’दुई बच्चाकी आमा मारियाले पहिलो सेट गुमाएपछि दोस्रोमा उत्कृष्ट पुनरागमन गरेकी थिइन् । तर, त्यो तेस्रो सेटसम्म कायम रहन सकेन । गत वर्ष मात्र दोस्रो बच्चालाई जन्म दिएकी मारियाले सबैखाले अनुमान गलत साबित गर्दै सेमिफाइनलसम्मको यात्रा तय गरेकी हुन् । वरीयताको १ सय ३ औं स्थानमा रहेकी ३४ वर्षीया मारिया फाइनल पुगेको भए त्यो सबैभन्दा तल्लो वरीयताका खेलाडीको फाइनल यात्रा हुने थियो । नडाललाई गाह्रोराफेल नडालले शुक्रबार पुरुष एकलको सेमिफाइनलमा निक किर्गोसको सामना गर्दैछन् । यो बहुप्रतीक्षित खेल रहनेछ । तर त्यसअघि नडाल यस खेलका लागि शारीरिक रूपमा ठीक हुनेछन् वा हुने छैनन् । त्यो प्रश्न भने कायम रहेको छ । यो खेलमा जित जसको भए पनि प्रश्न के पनि रहनेछ भने उनले के नोभाक जोकोभिचलाई लगातार चौथो उपाधि जित्नबाट रोक्न सक्नेछन् त ? तर, अहिले तत्कालका लागि सबैको ध्यान नडालको चोटमै केन्द्रित छ । अस्ट्रेलियाका किर्गोसले स्टेफानोस सिसिपासलाई हराएपछि उनको भेट नडालसँग हुने अड्कल काट्न सुरु भएको थियो । उनले अन्तिम चारमा स्थान बनाउन चिलीका क्रिस्टियन गारिनलाई हराएका थिए । यसक्रममा पहिलोपल्ट ग्रान्ड स्लामको सेमिफाइनल पुग्न सफल रहेका थिए । तर कीर्तिमान २२ पल्टका ग्रान्ड स्लाम विजेता नडालको कथा भने बेग्लै छ । उनी पेटको चोट बोकिरहेका छन् । अमेरिकाका टेलर फ्रिट्जविरुद्ध प्राप्त पाँच सेटको जितमा नडाल घाइते भएका थिए । खेलका क्रममा दोस्रो वरीयताप्राप्त नडाल स्पष्ट चोटमा देखिन्थे । खेल टुंगाउन पनि सक्ने होइनन् कि भन्ने प्रश्न पनि खडा भएको थियो । खेलको दोस्रो सेटमा नडाल ‘मेडिकल टाइम आउट’ लिन बाध्य रहे । तर, उनी कोर्टमा फर्के र दुईपल्ट एक सेटले पछाडि रहेको स्थिति उल्टाएर चार घण्टा २१ मिनेट चलेको खेल जित्न सफल रहे । नडालले किर्गोसको तुलनामा कोर्टमा दुई घण्टा बढी बिताएका छन् । उनको चोट कहिले निको हुने टुंगो छैन ।त्यसैले सम्भवतः नडाल सेमिफाइनलका लागि कोर्टमा उत्रने पनि असक्षम हुनसक्ने डर रहेको छ । नडाल सन् २००८ र २०१० का विम्बल्डन च्याम्पियन हुन् । यसपल्ट उनीसामु दुर्लभ ‘क्यालेन्डर ग्रान्ड स्लाम’ जित्ने अवसर रहेको छ । तर त्यसअघि उनले सेमिफाइनलका लागि मैदानमा उत्रनुपर्नेछ । उनले सेमिफाइनल खेल्ने छन् वा छैनन् भन्ने निर्णय शुक्रबारमात्र लिने उनका चिकित्सकले बताएका छन् । त्यसैले सेमिफाइनलबारे अन्योलता अन्त्यसम्म कायम रहनेछ ।